b'\n_START_ARTICLE_\nAtreu\n_START_SECTION_\nMitologie\n_START_PARAGRAPH_\nAtreu cu fratele s\xc4\x83u Tieste l-au ucis, la \xc3\xaendemnul mamei lor, Hippodamia, pe fratele lor vitreg, Chrysippus, care era urma\xc8\x99ul la tron. Pelops, tat\xc4\x83l lor, i-a exilat \xc3\xaempreun\xc4\x83 cu mama sa la Micene. Acolo, regele Euristeu i-a numit regen\xc8\x9bi \xc3\xaen timpul campaniei sale \xc3\xaempotriva Atenei, dar cum Euristeu a murit \xc3\xaen timpul acestei campanii, Atreu a devenit rege peste Micene._NEWLINE_La Micene se afla \xc3\xaen vremea aceea un berbec cu l\xc3\xa2n\xc4\x83 de aur, d\xc4\x83ruit de Hermes lui Atreu. Zeii spuseser\xc4\x83 c\xc4\x83 cel care va st\xc4\x83p\xc3\xa2ni berbecul va domni peste Micene. Tieste, gelos pe fratele s\xc4\x83u, fur\xc4\x83 berbecul ajutat de so\xc8\x9bia lui Atreu, Aerope, \xc8\x99i se proclam\xc4\x83 rege. Dar poporul \xc3\xael alung\xc4\x83 \xc8\x99i Atreu a r\xc4\x83mas rege. Tieste, \xc3\xaen fuga lui din cetate, l-a luat \xc8\x99i pe micul fiu al lui Atreu, Polysthenes, \xc8\x99i l-a crescut la el, insufl\xc3\xa2ndu-i ur\xc4\x83 fa\xc8\x9b\xc4\x83 de tat\xc4\x83l s\xc4\x83u adev\xc4\x83rat. Polysthenes a fost apoi trimis la Micene s\xc4\x83-l ucid\xc4\x83 pe Atreu. Dar acesta se ap\xc4\x83r\xc4\x83 \xc8\x99i \xc3\xae\xc8\x99i ucide neinten\xc8\x9bionat propriul fiu. Ca s\xc4\x83 se r\xc4\x83zbune, Atreu \xc3\xaei ucide pe cei doi fii ai lui Tieste, Polysthenes \xc8\x99i Tantalos, \xc8\x99i din ei a f\xc4\x83cut un osp\xc4\x83\xc8\x9b pentru tat\xc4\x83l lor, pe care Atreu \xc3\xael p\xc4\x83c\xc4\x83lise cu g\xc3\xa2ndul de \xc3\xaemp\xc4\x83care. Dup\xc4\x83 ce Tieste termin\xc4\x83 de m\xc3\xa2ncat, Atreu \xc3\xaei ar\xc4\x83t\xc4\x83 capetele fiilor s\xc4\x83i. Tieste \xc3\xael blestem\xc4\x83 pe Atreu \xc8\x99i fuge \xc3\xaen Epir._NEWLINE_Ca pedeaps\xc4\x83 pentru f\xc4\x83r\xc4\x83delegile lui Atreu, zeii au trimis o secet\xc4\x83 \xc3\xaen Argolida, oracolul spun\xc3\xa2ndu-i lui Atreu c\xc4\x83 seceta va \xc3\xaenceta doar atunci c\xc3\xa2nd Tieste se va \xc3\xaenapoia. Dup\xc4\x83 mul\xc8\x9bi ani, fii lui Atreu, Agamemnon \xc8\x99i Menelau, l-au g\xc4\x83sit pe Tieste \xc8\x99i l-au \xc3\xaentemni\xc8\x9bat la Micene. Atreu l-a pus pe fiul lui Tieste, Egist, pe care-l crescuse de mic, s\xc4\x83-l asasineze pe tat\xc4\x83l s\xc4\x83u. Dar Egist l-a ucis pe Atreu \xc3\xaen timp ce \xc3\xaenchina ofrande zeilor \xc8\x99i l-a eliberat pe Tieste din temni\xc8\x9b\xc4\x83, cei doi \xc3\xaencep\xc3\xa2nd s\xc4\x83 domneasc\xc4\x83 la Micene. Fii lui Atreu, Agamemnon \xc8\x99i Menelau, s-au  refugiat la regele Tyndareos al Spartei, care \xc3\xaei va ajuta s\xc4\x83-\xc8\x99i recapete mo\xc8\x99tenirea.\n_START_SECTION_\nMorm\xc3\xa2ntul lui Atreu\n_START_PARAGRAPH_\n\xc3\x8en 1879, Heinrich Schliemann a descoperit un morm\xc3\xa2nt-galerie (tholos) de piatr\xc4\x83 sub Agora micenian\xc4\x83. Acest morm\xc3\xa2nt a fost numit, prin conven\xc8\x9bie, Comoara lui Atreu sau Morm\xc3\xa2ntul lui Agamemnon. Apar\xc8\x9bin\xc3\xa2nd Cercului Funerar A, morm\xc3\xa2ntul con\xc8\x9bine trupul unui conduc\xc4\x83tor (probabil Atreu) \xc8\x99i diferite obiecte, precum arme sau vase de bronz. Construit \xc3\xaen prima jum\xc4\x83tate a secolului al XIII-lea din piatr\xc4\x83, morm\xc3\xa2ntul este frumos decorat cu diferite imagini \xc8\x99i culori, eviden\xc8\x9biind luxul conduc\xc4\x83torilor ahei din Epoca Brozului.'